मुंबई। महाराष्ट्र आतंकवाद-रोधी दस्ते (एटीएस) ने पालघर से हथियारों का जखीरा बरामद होने के बाद राज्य पर हमला करने की साजिश रचने के आरोप में हो रही गिरफ्तारियों की कड़ी में मुंबई के एक उपनगर से एक और संदिग्ध को गिरफ्तार किया है। आधिकारिक सूत्रों ने शनिवार को यह जानकारी दी। आरोपी अविनाश पवार (30) को उत्तर-पूर्व मुंबई के घाटकोपर से गिरफ्तार किया गया और बाद में उसे अदालत में पेश किया जाएगा। पालघर से बम, विस्फोटक, गोला-बारूद, हथियारों का बड़ा जखीरा बरामद होने के बाद इस मामले में यह पांचवीं बड़ी गिरफ्तारी है। इन हथियारों से कथित रूप से मुंबई, पुणे, सतारा और सोलापुर में आतंकवादी हमले को अंजाम देने की साजिश रची गई थी। एटीएस पहले ही पालघर और पुणे से हिंदू दक्षिणपंथी कार्यकर्ता वैभव राउत, शरद कलास्कर, सुधनावा गोंधलेकर और पूर्व शिवसेना कार्पोरेटर श्रीकांत पंगारकर को गिरफ्तार कर चुकी है।